На основу Одлуке Савета за социјалну заштиту Већа Градске општине Лазаревац бр. **06-90/2018-II** од 12.04.2019. године и Програма расподеле средстава буџета општине Лазаревац за социјалну заштиту за 2019. годину, II број 06-19.2/2019 од 06.02.2019. године, Савет за социјалну заштиту

***упућује***

***Ј А В Н И П О З И В***

***за подношење пријава***

***ЗА ФИНАНСИРАЊЕ И СУФИНАНСИРАЊЕ ПРОЈЕКАТА ОРГАНИЗАЦИЈА ЦИВИЛНОГ ДРУШТВА У ОБЛАСТИ СОЦИЈАЛНЕ ЗАШТИТЕ***

За финансирање/суфинансирање пројеката који се реализују организације цивилног друштва (у даљем тексту ОЦД) са територије градске општине Лазаревац

* Инвалидима рада за пројекат доделе неопходних намирница - пакета хране и хемије за кућну употребу најугроженијим члановима
* Помоћи особама са инвалидитетом и особама ометеним у развоју за набавку едукативних очигледних средстава која помажу усвојење неопходних знања и савладавање сложених животних вештина.
* Заштита бораца, ратних, војних и цивилних инвалида за пакете хране и хемије за кућне потребе
* Помоћ учесницима рата од 1941. – 1945. године
* Заштите и помоћи лицима леченим од болести зависности – за едукативну наставу

Право учешћа на Конкурсу имају: невладине, непрофитне и неполитичке организације цивилног друштва које су регистроване на територији Градске општине Лазаревац, пројекат реализују на територији Градске општине Лазаревац, односно имају седиште и делују на том подручју као општинске организације не краће од 2 године.

**1. ПРЕДМЕТ ЈАВНОГ ПОЗИВА**

Градска општина Лазаревац, Савет за социјалну заштиту Већа ГО Лазаревац за 2019. годину позива организације цивилног друштва чије је седиште на територији Градске општине Лазаревац да поднесу пријаву за доделу средстава за финансирање пројеката или програма рада у области помоћи инвалидима рада, особама са инвалидитетом и особама ометеним у развоју, заштити бораца ратних војних и цивилних инвалида, учесницима рата од 1941-1945, и заштите и помоћи лицима која се лече од болести зависности.

**2. РАСПОДЕЛА ФИНАНСИЈСКИХ СРЕДСТАВА**

Предмет расподеле су средства у висини од **500.000,00 динара** намењена за финансирање програма ОЦД чије је седиште на територији ГО Лазаревац као помоћ социјално најугроженијој категорији грађана, инвалидима свих категорија, борцима свих ратова, лицима која се лече од болести зависности и особама ометеним у развоју.

**3. ПРАВО НА ПОДНОШЕЊЕ ПРИЈАВЕ**

Право учешћа на јавном позиву имају све ОЦД регистроване у Агенцији за привредне регистре у сагласности са Законом о удружењима (Сл. гласник РС, бр 51/09 и 99/11 – др. закони) чије је седиште на територији ГО Лазаревац.

Финансирање пројеката се врши на основу уговора закључених између носиоца пројеката и градске општине Лазаревац, којим се дефинишу услови плаћања.

**4. УСЛОВИ ЗА ПОДНОШЕЊЕ ПРИЈАВА**

Подносиоци пријаве могу поднети највише једну пријаву. Пројекат којим се аплицира мора се односити на финансирање и суфинансирање пројеката ОЦД која помажу инвалидима свих категорија, борцима, лицима која се лече од болести зависности и особама ометеним у развоју.

**5. ПОТРЕБНА ДОКУМЕНТАЦИЈА ЗА ПОДНОШЕЊЕ ПРИЈАВА**

Подносилац пријаве доставља следећу документацију:

* пријавни образац,
* образац описа пројекта,
* потписану изјаву корисника средстава о прихватању одговорности, одсуству сукоба интереса и непостојању обезбеђених средстава (наведени обрасци и изјава могу се преузети са званичне интернет странице ГО Лазаревац [www.lazarevac.rs](http://www.lazarevac.rs)).
* Решење о упису АПР-а
* изјаву о броју чланова организације цивилног друштва
* Опис, начин реализације, циљеве и значај пројекта односно плана рада са обавезно наведеним називом истог
* Финансијски извештај о раду у претходној години
* Фотокопију Статута удружења

**6. КРИТЕРИЈУМИ ЗА ОЦЕЊИВАЊЕ ПРЕДЛОГА ПРОЈЕКТА**

Р. Бр. ***КРИТЕРИЈУМ***  Број бодова

1. Јасно описане активности пројекта, усклађене са циљевима

и приоритетима конкурса 0-20

2. Јасно описани и мерљиви резултати пројекта и њихова усклађеност

са циљевима конкурса, као и прецизно дефинисан минимални предвиђени

одзив/досегнутост циљне групе у односу на пројектне активности; 0-30

3. Буџет усклађен са пројектним активностима и реално планиран (реалан

однос између планираних трошкова и постављених циљева/резултата) 0-30

4. Ниво укључености релевантних актера у локалној популацији 0-20

Сваки критеријум одређен је бројем бодова, у распону од минималног до максималног броја који зависи од оцене ближих мерила/елемената, тако да максималан збир бодова износи 100.

Пројекат и кампања који је вреднован са мање од 50 бодова неће бити предмет

избора за доделу средстава.

**7. ПРОЈЕКТИ КОЈИ НЕЋЕ БИТИ ФИНАНСИРАНИ**

Градска општина Лазаревац неће финансирати:

* **политичке и страначке организације или верске организације и њихове активности.**
* **Спонзорства за учествовање на скуповима у земљи и иностранству;**
* **Стипендије за студирање или обуку;**
* **Ретроактивно финансирање пројеката чија је реализација у току или чија је реализација завршена;**
* **Искључиво набавка опреме за потребе удружења;**
* **Програми и пројекти којима се остварује добит као и** **иницијативе које доносе профит.**
* **Програми и пројекти који изазивају или подстичу нетолеранцију и дискриминацију;**
* **активности које заговарају нетолерантност и насиље**
* **Пројекти удружења која нису уредно, савесно, благовремено и у потпуности реализовала предвиђене пројектне активности и остале преузете обавезе по основу ранијег финансирања од стране Градске општине Лазаревац**

**8. ОДЛУКА О ДОДЕЛИ СРЕДСТАВА**

Испуњеност услова за доделу средстава утврђује ***Комисија за утврђивање испуњености услова и доделу подстицајних средстава*** у области помоћи и заштите особа са инвалидитетом, особа ометених у развоју, ратних војних ивалида, инвалида рада, учесника рата 1941-1945, и особа које се лече од болести зависности Савета за социјалну заштиту градске општине Лазаревац за 2019. годину (у даљем тексту: Комисија) на основу приложене документације подносиоца пријава, а у складу са условима и критеријумима Јавног позива. Комисија обавља стручни преглед и вреднује пристигле пријаве.

По истеку рока за подношење пријава, Комисија утврђује листу вредновања и рангирања пријављених програма у року не дужем од 60 дана од истека рока за подношење пријаве.

Листа се објављује на званичној интернет страници ГО Лазаревац и на порталу е-управа.

Учесници Јавног позива имају право увида у поднете пријаве и приложену документацију и то у року од три радна дана од дана објављивања листе као и право приговора Савету за социјалну заштиту на листу у року од осам дана од дана њеног објављивања.

Савет за социјалну заштиту доноси одлуку по приговору у року од 15 дана од дана његовог пријема.

Пријаве написане ван прописаног обрасца и послате на други начин (нпр. факсом или е-mailom) или достављене на друге адресе, неће се разматрати.

Свака пријава која доспе након крајњег рока, без обзира на начин достављања, неће се разматрати и неотворена коверта биће враћена подносиоцу пријаве.

Непотпуне и неблаговремене пријаве неће се разматрати. Није могуће накнадно употпунити документа која недостају.

Корисник средстава дужан је да пре склапања уговора достави:

* изјаву да средства за реализацију одобреног пројекта нису на други начин већ обезбеђена,
* изјаву о непостојању сукоба интереса,
* интерни акт о антикорупцијској политици и
* инструменти обезбеђења за случај ненаменског трошења средстава обезбеђених за реализацију пројекта односно за случај неизвршења уговорне обавезе - предмета пројекта и повраћај неутрошених средстава.

Корисник средстава дужан је да по реализованим средствима по Уговору доставе Савету финансијски и наративни извештај. Завршни финансијски извештај садржи: приказ буџета, који је саставни део уговора.

**8. ИСПЛАТА СРЕДСТАВА**

Удружење чији је програм изабран у спроведеном Јавном позиву остварује право на финансирање програма у складу са уговором који са ОЦД-ома закључује Председник ГО Лазаревац и који је основ за праћење реализације програмских активности.

Уговором се регулише следеће:

– предмет уговора

– програмске активности које се финансирају у оквиру Јавног позива;

– висина средстава за реализацију програмских активности које обезеђује ГО Лазаревац и утврђује динамика обезбеђења и исплате средстава;

– крајњи рок за реализацију програмских активности;

– обавезе ОЦД у погледу: обавештавања о динамици реализације и пружања доказа о наменском трошењу средстава, достављања извештаја на прописаном обрасцу и др;

– друга питања која су од значаја за реализацију изабраног програма ОЦД.

Средства која се одобре за реализацију програма јесу наменска средства и могу да се користе искључиво за реализацију уговором дефинисаних програмских активности. Све активности се морају спровести на територији градске општине Лазаревац.

Међусобна права и обавезе између даваоца средстава (градске општине Лазаревац) и корисника средстава (подносилац пријаве) биће регулисана уговором. Корисник средстава је дужан да надлежном органу, у сваком моменту, омогући контролу реализације програмских активности и увид у сву потребну документацију.

**9. НАЧИН И РОКОВИ ДОСТАВЉАЊА ПРИЈАВА**

Обрасци пријаве, текст Јавног позива могу се преузети на интернет страни Градске општине Лазаревац [www.lazarevac.rs](http://www.lazarevac.rs)

Особа за контакт: Јасна Рајковић, сарадник у Одељењу за привреду, пољопривреду и друштвене делатности, канцеларија 10. бр.тел. 011/8124241

**Рок за подношење пријаве је од 12.04.2019. до 27.04.2019. године.**

Учесници Јавног позива достављају пријаву урађену на прописаном обрасцу, на српском језику и осталу тражену конкурсну документацију у затвореној коверти и то:

– посредством курира или личном доставом на Писарницу Градске општине Лазаревац, улица Карађорђева бр. 42, Лазаревац. Подносиоци пријаве ће добити доказ о пријему;

– препорученом поштом на адресу: Градска општина Лазаревац, Савет за социјалну заштиту градске општине Лазаревац за 2019 годину, улица Карађорђева бр. 42, 11550 Лазаревац (пријаве поднете препорученом пошиљком, предате пошти најкасније 27.04.2019.године сматраће се благовременим). Пријаве се подносе у **затвореној** коверти преко Општинског услужног центра Градске општине Лазаревац или препоручено поштом, са назнаком или на адресу „Савет за социјалну заштиту“ - **Пријава на јавни позив**

У оба случаја, у запечачаћеној коверти на којој мора да пише: **На предњој страни:**

- Градска општина Лазаревац

- Савет за социјалну заштиту Већа Градске општине Лазаревац

- Карађорђева бр. 42, Лазаревац

- ПРИЈАВА НА ЈАВНИ ПОЗИВ –

- НЕ ОТВАРАТИ

**На задњој страни:**

- Назив и адреса подносиоца пријаве.

***САВЕТ ЗА СОЦИЈАЛНУ ЗАШТИТУ ВЕЋА ГРАДСКЕ ОПШТИНЕ ЛАЗАРЕВАЦ***

***II– БРОЈ: 06-90/2019 ОД 12.04.2019. ГОДИНЕ***

 ***ПРЕДСЕДНИК САВЕТА***

 ***Миладин Неговановић с.р.***